ועדת החינוך, התרבות והספורט, כנסת 18, פרוטוקול מספר 23, 2009-06-10 00:00

זבולון אורלב: בוקר טוב, אני פותח את הישיבה בנושא מוסדות החינוך בשומרון.

זבולון אורלב: פנה אליי ראש המועצה האזורית.

זבולון אורלב: יש בעיות קשות במתן מענים ראויים למוסדות החינוך בשומרון, בשעה שביתר חלקי הארץ אנחנו לא יודעים אותן בעיות.

זבולון אורלב: התמונה שהצטיירה בפניי מאוד עגומה, שמנהלים מאבקים על גבם של תלמידים.

זבולון אורלב: יש דברים שהם מעבר למחלוקות הפוליטיות.

זבולון אורלב: זה בסדר שיש לנו דעות, לכל אחד יש את הדעות הפוליטיות שלו והוא נאבק עליהן.

זבולון אורלב: זה בסדר, אבל מה שלא בסדר זה שהמאבקים האלה והאג'נדות האלה גולשים למחוזות שלדעתי הם לא צריכים לגלוש.

זבולון אורלב: הרושם שקיבלתי – ולכן החלטתי לקיים את הישיבה הזאת – הוא שהמאבקים האלה גולשים למחוזות שאני לא מוכן להשלים אתם בשום פנים ואופן.

זבולון אורלב: הילדים משלמים מחירים בכך שהם נפגעים בתהליכים החינוכיים שלהם, נפגעים בתנאי הלמידה, בסביבה הלימודית שלהם.

זבולון אורלב: בעיקר, בכל מה שקשור בדיון הזה, בסוגיה של מבני חינוך.

זבולון אורלב: אומר ביטוי חריף: גם לגבי המאחזים יכולות להיות דעות כאלה ואחרות - כל עוד יושבים שם יהודים אני מבין שצריך לשמור עליהם ואני מבין גם שהילדים צריכים ללמוד.

זבולון אורלב: אני מניח גם שאם ילד לא יקיים את חוק לימוד חובה הייתי רוצה שימוצה החוק עם הוריו, מדוע הילד הזה איננו לומד.

זבולון אורלב: אבל הייתי רוצה גם שימוצה הדין גם עם מי שמפריע לאותם ילדים ללמוד, גם אם קוראים לו שר הביטחון או קוראים לו שר אחר בממשלה.

זבולון אורלב: זה דבר שהוא בלתי מתקבל על הדעת.

זבולון אורלב: רוצים להוריד את המאחז – שיורידו את המאחז; המאחז קיים - הילדים ילמדו בתנאים סבירים, כמו ילדי ישראל.

זבולון אורלב: גם אם מישהו עושה שגיאות וטעויות, וגם אם מישהו חוטא, עוון ופושע, הזכויות של הילדים הן מעל ומעבר.

זבולון אורלב: אגב, אלה כל האמנות הבין-לאומיות.

זבולון אורלב: מדינת ישראל יודעת לתת תנאי למידה מרביים, אופטימליים, לילדים של הפליטים מדרפור - ואני מאלה שנאבקים כדי שהזכויות האלה תינתנה ולא ינוהלו מלחמות על גבם של הילדים המסכנים האלה, אם ההורים הסתננו למדינת ישראל כדין או שלא כדין.

זבולון אורלב: גם אם ההורים הסתננו שלא כדין – ורבים מהם שלא כדין – לא לנהל מלחמות עם הילדים.

זבולון אורלב: הילדים צריכים ללמוד, הילדים צריכים לקבל שירותי בריאות, לא יישאו ילדים בחטאי הוריהם.

זבולון אורלב: כאן, אגב, לא מדובר בסוגיית המאחז.

זבולון אורלב: אמנם חלק מהבעיות הן סוגיית המאחזים אבל חלק מהן בעיות אחרות.

זבולון אורלב: הגיע עליי מכתב מידידי איתן ברושי, שרק הבוקר דיברתי אתו שוב.

זבולון אורלב: במכתבו הוא אומר לגרשון מסיקה שמדובר על חיבור ישיבת "דורשי ייחודך" ביצהר.

זבולון אורלב: אומרים לו: יתרה מזו, התוכנית הכוללת לישיבה לא תקודם היות שבתחום יצהר נכללים מאחזים בלתי חוקיים.

זבולון אורלב: ההנחיה הינה שלא תקודם תוכנית ביישובים בהם מאחזים בלתי חוקיים.

זבולון אורלב: היישוב יצהר, אני מבין, שהוא לא מוכרז כמאחז בלתי חוקי.

זבולון אורלב: כלומר, ילדים שנמצאים ביישוב החוקי, הכול בצורה חוקית, הואיל ובפאתי היישוב או במקום אחר ביישוב יש מאחז בלתי חוקי הילדים האלה לא יחוברו לחשמל.

זבולון אורלב: זה דבר שמקומם, לפחות אותי, ואני מאמין שהוא מקומם את כל הכנסת.

זבולון אורלב: לכן אנחנו מקיימים את הדיון.

זבולון אורלב: איננו חורצים דין לפני שנשמע.

זבולון אורלב: פנינו ללשכת שר הביטחון כבר בשבוע שעבר, ביום רביעי, והודענו על הדיון הזה.

זבולון אורלב: לצערי, חרף פניות חוזרות של עוזר המחקר שלנו, יובל וורגן, ומזכירות הוועדה לשתף פעולה, להגיב לחומר, לתת מידע, לא קיבלנו עד רגע זה שום מידע, דבר שגם הוא ראוי לגינוי חמור.

זבולון אורלב: אתמול גם שוחחתי אישית עם איתן ברושי, וכשראיתי את מי מערכת הביטחון שולחת - ואין לי טענה כלפי אלה שנשלחו.

זבולון אורלב: אתם אנשים ראויים, צדיקים, ישרים והגונים.

זבולון אורלב: לא אליכם הטענה.

זבולון אורלב: אבל אמרנו שבכזה דיון אנחנו מצפים שיהיה לפחות ראש המינהל, שיהיה לפחות עוזר שר הביטחון, אם לא שר הביטחון.

זבולון אורלב: אגב, יכול להיות שבעקבות הדיון הזה נעשה דיון על כל יהודה ושומרון בסוגיה הזאת ואז נביא לכאן את שר הביטחון.

זבולון אורלב: סמכותה של הוועדה להביא אותו, יש מספיק סעיפים בתקנון.

זבולון אורלב: כשהייתי יושב-ראש הוועדה לענייני ביקורת המדינה הנחלתי את המושג של "צו הבאה".

זבולון אורלב: אני לא רוצה להרחיק עד כדי כך, אבל אם לא נבוא על סיפוקנו בדיון הזה קרוב לוודאי שנרחיב את הדיון, כי אני חושב שאנחנו משלמים מחירים.

זבולון אורלב: הסברתי זאת לידידי, איתן ברושי – שהוא ידיד אישי שלי, לאורך כל התפקידים הציבוריים שלו.

זבולון אורלב: הוא ניסה ברגע האחרון, אבל התקשר אליי הבוקר שלא עלה בידו, לא הוא ולא ראש המינהל.

זבולון אורלב: הסברתי לו שלא נחסוך את שבט ביקורתנו רק בגלל שמי שצריך לשמוע ולהשמיע לא נמצא.

זבולון אורלב: נשלחו לפה אנשים שלא קובעים את המדיניות, הם מבצעים את המדיניות.

זבולון אורלב: אתם אין לנו, כנראה, הרבה ויכוחים.

זבולון אורלב: אנחנו רוצים לדבר עם אלה שקובעים את המדיניות, ואני חושב שהמדיניות הזאת היא מדיניות שגויה, לפחות על פניה.

זבולון אורלב: בהיעדר שיתוף פעולה של מערכת הביטחון, חברי הכנסת קיבלו אמש את המסמך שהכין מרכז המידע והמחקר והתמונה העולה ממנו היא מאוד בעייתית.

זבולון אורלב: כלומר, לא הסתפקנו רק במה ששלח לנו ראש המועצה, כי תמיד יש שאלה של נקודת השקפה.

זבולון אורלב: לא שנקודות ההשקפה שלנו שונות באופן יסודי, אבל מן הראוי שדיון בכנסת יהיה תחת בקרה לא רק של מי שפונה ומבקש את הדיון אלא גם בקרה של מרכז המידע והמחקר, ואני רוצה להודות ליובל על המסמך שהונח בפנינו.

זבולון אורלב: אגב, המסמך נשלח אתמול גם למערכת הביטחון.

זבולון אורלב: למרות שמערכת הביטחון לא שלחה לנו את הנייר שלה חשבנו שמן הראוי שהכנסת תשלח את הנייר שלה, ואני מודה לך שהסכמת אף על פי שהם לא נענו לך.

זבולון אורלב: היה בינינו אתמול ויכוח האם לשלוח למשרד הביטחון נייר בשעה שהם לא משתפים אתנו פעולה.

זבולון אורלב: אז גם ההתנהגות הזאת של מערכת ראויה לכל גינוי ולא נוכל להשלים אתה.

זבולון אורלב: ניתן לכם להציג את העניין.

זבולון אורלב: כמובן, אני מקבל בברכה את כל האורחים, גם את המנכ"ל לשעבר של המועצה האזורית וגם את המנכ"ל הנכנס של המועצה האזורית.

זבולון אורלב: בבקשה.

יוחאי דמארי: אני מעוניין בדקות הקרובות להתמקד במועצה, להבין את המרחב, מתוך זה להבין את הקושי הייחודי של קיום מערכת חינוכית במרחב הזה, ובסופו של עניין להגיע אל הבעיה עצמה.

יוחאי דמארי: אנחנו רואים בשקף את הרכב כלל המועצות האזוריות.

יוחאי דמארי: כדאי לשים לב לגודל של מועצת חבל אילות, נידרש אליה בהמשך.

יוחאי דמארי: אנחנו רואים את הרכב המועצות בכלל יש"ע, בקעת הירדן.

יוחאי דמארי: נמצאות פה כל המועצות ביש"ע וחוף עזה.

יוחאי דמארי: אם אנחנו רוצים לעשות זום אין לתוך מועצה אזורית שומרון, אז מרחב המועצה הוא מרחב של 10% משטח המדינה.

יוחאי דמארי: אנחנו מדברים על מועצה שיש בה כ-3,000 קילומטר רבועים, 75,000 תושבים שמחולקים באופן הבא: שבע רשויות, שהיו בעבר יישובים של המועצה – כ-50,000 תושבים, עוד 30 יישובים של המועצה שבהם כ-25,000 תושבים.

יוחאי דמארי: בסך הכול 75,000 תושבים במרחב של השומרון.

יוחאי דמארי: המועצה חוגגת השנה 30 שנה.

יוחאי דמארי: על-פי נתוני הלמ"ס 45% ילדים במועצה אזורית שומרון לעומת ממוצע ארצי של 34%; 2% מעל גיל 65 לעומת ממוצע ארצי של 10%, מה שמראה שהאוכלוסייה גדלה באופן קבוע.

יוחאי דמארי: אנחנו מדברים על מערכת חינוכית טובה, עם 72% זכאות לבגרות.

יוחאי דמארי: הממוצע הסוציו-אקונומי של האוכלוסייה הוא 5.

יוחאי דמארי: בשקף הבא אנחנו רואים את רמת המאוימות הביטחונית, שזה מימד נוסף שאנחנו מתמודדים אתו.

יוחאי דמארי: הצבעים בשקף הם צבעים שקבעו משרד הביטחון ומשרד ראש הממשלה, ואנחנו יכולים לראות יישובים אדומים, כחולים וירוקים.

זבולון אורלב: אדום הוא הגבוה ביותר והירוק הנמוך ביותר.

יוחאי דמארי: נכון.

יוחאי דמארי: יש צירים שמוגדרים צירים עם נפגעים, וכתוצאה מזה גם מחויבות ביטחונית מתאימה, כמו נסיעה ברכבים ממוגני ירייה.

יוחאי דמארי: הנגישות המוניציפאלית אל המועצה קשה מאוד - בממוצע שעה וחצי בכלל היישובים אל תוך המועצה.

יוחאי דמארי: אנחנו מדברים על מועצה שיש בה שלוש חטיבות מרחביות.

יוחאי דמארי: בכל אחת מהרשויות ביש"ע יש בסך הכול חטיבה מרחבית אחת.

יוחאי דמארי: לדוגמה, היישובים עינב והיישוב שבי שומרון, מחבר ביניהם כביש של שמונה קילומטרים.

יוחאי דמארי: תלמידי עינב לומדים בשבי שומרון, מנהלת בית-הספר מוצאת את עצמה לפעמים ברמה של אוגדונרית כדי לתאם ליוויים.

יוחאי דמארי: הליווי מגיע מחטיבת מנשה, נכנס לתוך חטיבת אפרים ומגיע לחטיבת השומרון.

יוחאי דמארי: ברוך השם, העניין הזה כרגע נסגר.

יוחאי דמארי: כמעט כל אזורי החיוג של המדינה קיימים בתוך המרחב של המועצה, מה שמראה שהמועצה הזאת מורכבת.

יוחאי דמארי: מערכת החינוך של המועצה - הכתם הכחול הוא 10% של שטח המדינה.

יוחאי דמארי: למועצה יש פרישה אדירה של מוסדות החינוך: למעלה מ-30 מעונות יום, כ-70 גני ילדים שפזורים ברחבי המעוצה, שני בתי-ספר ממלכתיים, שבעה בתי-ספר ממלכתיים דתיים, עוד שלושה בתי-ספר מוכרים שאינם רשמיים.

יוחאי דמארי: החיצים מראים לאן התלמידים שלנו נוסעים על-פי תוכנית המיפוי של המשרד: רואים את תלמידי בתי-הספר היסודיים, ממלכתי בחטיבות הביניים, ממלכתי דתי בחטיבות הביניים של הבנות, של הבנים, ממלכתי עיוני, ממלכתי דתי-עיוני בנות, ממלכתי דתי-עיוני בנים, ממלכתי טכנולוגי, טכנולוגי של הבנות וחינוך מיוחד.

יוחאי דמארי: מורכב.

יוחאי דמארי: כאן אני נדרש לטבלה של המועצה הקודמת, חבל אילות – 850 תלמידים מוסעים ב-72 קווי הסעה; עמק חפר, המועצה עם הכי הרבה תושבים, 4,800 מוסעים מדי יום ב-300 נסיעה ביום.

יוחאי דמארי: לעומת זאת, במועצה אזורית שומרון למעלה מ-3,000 תלמידים מוסעים, וזה מתקרב לאלף קווי הסעה ביום.

יוחאי דמארי: זה מורכב מאוד, עלות תקציבית מדהימה.

זבולון אורלב: אתה צריך להוסיף עוד נתון אחד, שמרכז המידע שלנו חשף, ש-3,000 התלמידים המוסעים מוסעים ללימודים ביותר מ-40 רשויות.

יוחאי דמארי: אתייחס לזה.

יוחאי דמארי: אנחנו רואים את גידול אוכלוסייה לפי שנים, 25,000 תושבים נכון להיום.

יוחאי דמארי: הגידול הזה מתייחס גם לתלמידים.

יוחאי דמארי: גם בתחום של המעונות, גם בגני הילדים, גם בתלמידי בתי-הספר היסודיים, בתי-ספר על-יסודיים, גם בתלמידי החוץ וגם בחינוך המיוחד.

יוחאי דמארי: אנחנו רואים פה ירידה שהייתה במשך השנים.

יוחאי דמארי: הירידה הזאת נבעה מכך שניבנו בשנים תש"ס – תשס"ה מוסדות חינוך במועצה, וכתוצאה מזה קטן מספר התלמידים המוסעים.

יוחאי דמארי: לצערנו, מתשס"ה – 2005-2006 -יש לנו בעיה עם בינוי של המוסדות.

יוחאי דמארי: התלמידים שלנו לומדים ב-45 רשויות מקומיות, בלמעלה מ-400 מוסדות חינוך.

יוחאי דמארי: נראה לי שאם יחפשו בפעם הבאה מנכ"ל למשרד החינוך, שחולש על 160 מוסדות חינוך, יש למועצה אזורית שומרון מה להציע.

זבולון אורלב: כמה פרויקטים הוכרו במשרד החינוך?

יוחאי דמארי: אני מגיע לזה.

יוחאי דמארי: יושב-ראש הוועדה דיבר על חוק לימוד חובה, שזה עניינה של הוועדה.

יוחאי דמארי: החוק קובע בסעיף 7ב שהאחריות על מימוש החוק היא על המדינה ועל הרשות המקומית, ולצערנו אנחנו לא מצליחים לממש את זה.

יוחאי דמארי: לפני ארבע שנים כדי לקדם בינוי היה מספיק להביא תב"ע, גם כשהייתה בהליך, וחוזה מהחטיבה להתיישבות.

יוחאי דמארי: החל מדוח טליה ששון הכול נעצר, כולם בחזקת עבריינים עד שיוכח אחרת.

יוחאי דמארי: המצב היום שמבקשים מאתנו רק תב"ע בתוקף וחוזה שכירות מהמינהל.

יוחאי דמארי: כדי שנבין את העניין, אראה.

יוחאי דמארי: היום, גם כשיש יישובים שאין בהם תב"ע, קשה מאוד לקדם את התב"ע, הן ברמה הכללית והן ברמה הנקודתית.

יוחאי דמארי: כדי לקדם את השלבים השונים של התב"ע יש צורך בכל שלב באישור פוליטי, מה שלא קיים בשום ועדה מחוזית אחרת.

יוחאי דמארי: כשכבר מוכנים לתת לנו תב"ע נקודתית, רק למבנה חינוך, צריכים צוות של קו כחול, שלא מתכנס בגלל בעיות תקציביות, וכשאנחנו מוכנים לשים את הכסף אומרים לנו שזה לא בסמכותנו לממן את העניין הזה.

יוחאי דמארי: גם כשיש תב"ע בתוקף אנחנו נדרשים פתאום לצוות קו כחול, לבדוק את התב"ע שהיא בתוקף כבר מספר שנים.

זבולון אורלב: תאמר במילה אחת מה זה צוות קו כחול.

יוחאי דמארי: זה צוות שאמור לקבוע את גבולות המתאר של התוכנית, והוא אמור לוודא שגבולות המתאר של התוכנית לא נמצאים בסתירה מול בעלויות אחרות על הקרקע.

יוחאי דמארי: גם כשיש תב"ע בתוקף אנחנו מגיעים לשלב שבו צריך לחתום על חוזה.

יוחאי דמארי: לעתים החוזה מתעכב לחלוטין.

יוחאי דמארי: זה בא לידי ביטוי בדחיסה של מאות תלמידים במבנים ארעיים; השקעות מיותרות בהסעות יקרות; אי-שוויון ואפליית תלמידי השומרון ואי-מימוש חוק חינוך חובה.

יוחאי דמארי: לדוגמה, זה צילום של בקשה לבנייה מתקציב 2009 של משרד החינוך.

יוחאי דמארי: יש פה כעשר בקשות עבור בתי-ספר, 18 בקשות למבנים יבילים.

יוחאי דמארי: התשובה הפורמלית של משרד החינוך: 19 תשובות חיוביות, מה שנקרא רמה א'.

יוחאי דמארי: כללנו אותם בטיוטת הצרכים לתקציב הצרכים לתקציב 2009 – כך מבשר לנו משרד החינוך.

יוחאי דמארי: שימו לב לגבי כמה כתוב שצריך להעביר מסמכי קרקע – 16, שלא ניתן לממש בגלל חוסר במסמכי קרקע, וזה נשוא הדיון.

יוחאי דמארי: ב-2010 הבעיה מחריפה: 90 כיתות, 12 בקשות לבתי ספר, 20 בקשות לגנים ו-29 מבנים יבילים.

זבולון אורלב: המסמך של משרד החינוך נמצא בידינו, ואני מודה למשרד שהעביר אותו.

זבולון אורלב: בשונה ממערכת הביטחון, משרד החינוך מעביר מסמכים, משתף פעולה ואין שום קושי לקבל מידע.

זבולון אורלב: מרבית הבקשות הן לגני ילדים; מתוך 17 הבקשות רק ארבע הן לא בקשות לגנים.

זבולון אורלב: עכשיו תחשבו מה עושים עם הילדים בגנים.

זבולון אורלב: אני מניח שלא מסיעים אותם למרחקים, אז מוצאים להם פתרונות נקודתיים, שהם פתרונות שברשויות מקומיות אחרות לא עומדים בשום תקן: לא בתקן של גודל, לא בתקן של סביבה לימודית, לא בתקן בטיחותי ולא בתקן תברואתי.

זבולון אורלב: אני לא מבין את הדבר הזה.

זבולון אורלב: עוד שתי בקשות הן לגבי יסודי, בית-ספר ממ"ד, גם ביקיר וגם בנחלת צבי.

זבולון אורלב: מדובר פה על היישובים - יקיר, רבבה, איתמר, פדואל, תפוח, שערי תקווה, עלי זהב, ברקן, קריית נטפים, ברכה, אלון מורה, מעלה שומרון וטל מנשה.

זבולון אורלב: כלומר, עדיין לא הגענו לסוגיית המאחזים.

זבולון אורלב: מדובר ביישובים שלא נכללים בדוח המסולף של טליה ששון.

יוחאי דמארי: אכן כן.

יוחאי דמארי: השקף שאתם רואים מייצר סיכום של כלל הבעיה.

יוחאי דמארי: כדאי לשים לב שבתוך הבעיה הזאת יש לנו שני גנים לחינוך מיוחד, שמאושרים מבחינת המשרד, והתלמידים לומדים היום בקרוואנים ובמקומות לא נעימים.

יוחאי דמארי: אנחנו מדברים על למעלה מ-2,000 תלמידים שהפתרון לא ניתן להם, ואנחנו גם לא רואים פתרון סביר שנמצא באופק.

יוחאי דמארי: כדי להבין את המשמעות הבאתי תמונות מהשטח: כך נראה מבנה גן, מחסן ילדים, שירותים – ואין צורך להכביר עוד במילים.

יוחאי דמארי: נתוני הלמ"ס מראים שהמגמה הזאת ממשיכה.

יוחאי דמארי: ברוך השם, ממשיכים לגדול.

יוחאי דמארי: ממספר של פחות מ-200 לידות ב-1990 במועצה אזורית שומרון, אנחנו מגיעים ל-730 לידות ב-2007.

יוחאי דמארי: כדי שלא נגיע למצב שהראיתי בתמונות, חייבים לייצר פתרון סביר יותר.

יוחאי דמארי: מצד שני, כדי שלא נראה שהכול הוא, חס ושלום, רע אז פה יש בסך הכול מערכת מבורכת, עם גן ניסויי, עם מוסדות שמקבלים את פרס החינוך הממלכתי-דתי, קולטים עלייה, בית-ספר ירוק שמקבל את פרס החינוך המחוזי, קן ילדים שזוכה לפרס הנשיא ואפילו קידום נוער – תלמיד שגר בחושה הזאת והיום גומר מסלול בגולני בפרס המחוז.

יוחאי דמארי: זה, מבחינתנו, הסיכום של הצגת הדברים.

יוחאי דמארי: העיקר להתמודד, לפתור את הבעיה, ולא על גבם של הילדים.

זבולון אורלב: תודה.

זבולון אורלב: גרשון, בבקשה.

גרשון מסיקה: אנסה לקצר.

גרשון מסיקה: קודם כול, מי שהטענות מופנות אליו לא נמצא בחדר הזה.

גרשון מסיקה: עם משרד החינוך אין לנו שום מחלוקת, עם משרד השיכון בוודאי שאין לנו מחלוקת, גם עם הגורם המקצועי של המינהל האזרחי אין לנו שום מחלוקת.

גרשון מסיקה: בסד שהם נמצאים בו הם עושים את המרב ואת המיטב, ואני רוצה להודות להם.

גרשון מסיקה: האבסורד הוא שמשנת 2005 השתנו סדרי בראשית.

גרשון מסיקה: כל משרדי הממשלה רועדים, פוחדים.

גרשון מסיקה: בזמנו היה הליך פשוט לקבלת היתר להתחיל לבנות מוסד חינוכי - זה תב"ע בתוקף או תב"ע בהליך ואישור של ההסתדרות הציונית על הקרקע.

גרשון מסיקה: עכשיו מכניסים אותנו ללופ בלתי אפשרי: צריך לחתום עם קמ"ט אפוטרופוס; הוא לא יחתום בלי צוות קו כחול; אין צוות קו כחול, אז אין חתימה.

גרשון מסיקה: כל מוסד שפעם היה לוקח חודש-חודשיים לקדם אותו, היום זה כמה שנים כדי לקדם אותו, גם עם רצון טוב של הדרג המבצע.

גרשון מסיקה: לא רק הצד הביורוקרטי מכביד עלינו, אלא יש מדיניות מכוונת לתקוע.

גרשון מסיקה: המכתב של ברושי לגבי יצהר הוא רק סימפטום.

גרשון מסיקה: ילדים הופכים לבני ערובה לכל מאווייו של שר הביטחון.

גרשון מסיקה: ביצהר הוא לא יקדם כי יש מאחז בגבעה השניה.

גרשון מסיקה: מה הקשר לילדים?

גרשון מסיקה: באיתמר ישבנו עם מייק בלאס, והוא כותב שאין בעיה חוקית לקדם את זה.

גרשון מסיקה: אז אמרו: מה פתאום 200 דונם לשלושה מוסדות?

גרשון מסיקה: צמצמו ל-20 דונם.

גרשון מסיקה: צמצמנו ל-20 דונם, עכשיו צריך צוות קו כחול, אין צוות קו כחול וחזור ללופ.

גרשון מסיקה: אותו דבר בטל מנשה.

גרשון מסיקה: בכל היישובים אנחנו נתקלים באותה בעיה, שמכניסים אותנו לסד ואנחנו כמו בניסוי של העכברים, שרצים סביב המעגל ותמיד חוזרים לאותה נקודה.

גרשון מסיקה: לדעתי, במאחזים זה לא בסדר.

גרשון מסיקה: יש לנו תשובה לקונית – מאחז לא חוקי, טליה ששון - לא מאושר.

גרשון מסיקה: צירפנו בדפים שקיבלתם את כל ההתנהלות.

גרשון מסיקה: 80% מהפגישות עם ראש המינהל, עם ברושי, על אותם מוסדות חינוך ועוד פעם אנחנו מולעטים באותן תשובות.

גרשון מסיקה: אני חושבת שהכנסת, שהיא הריבון בארץ - - -

זבולון אורלב: העם הוא הריבון.

זבולון אורלב: אנחנו רק הנציגים שלו.

גרשון מסיקה: נכון.

גרשון מסיקה: נציג הריבון חייב לומר את דברו, שלא יעלה על הדעת שהילדים הם בני ערובה למדיניות, לפוליטיקה ולמאבקים הפוליטיים.

גרשון מסיקה: זו כל בקשתנו.

זבולון אורלב: תודה רבה.

זבולון אורלב: חבר הכנסת כץ, בבקשה.

יעקב כץ: בראשית דבריי אני רוצה להודות ליושב-ראש הוועדה.

יעקב כץ: אני חושב שזימון הוועדה על השאלה שהועלתה היום היא חשובה מאוד, ואולי זו הזכות שלך, יושב-ראש הוועדה, שאולי דרכך הרבה עיוותים, קלקולים ואפליות ייפסקו.

יעקב כץ: אולי דרך הכלי שהקדוש ברוך הוא נתן לך תוכל לתקן בדבר שמוטל לפתחך, וזה יהיה דוגמה גם לחלקים נוספים בציבור שנמצא היום ביש"ע – למעלה מ-300,000 אנשים - שמופלה רק בגלל יהדותו.

יעקב כץ: אין לי שום דבר אישי נגד הקצינים שיושבים פה, אולי גם הם גרים ביש"ע.

יעקב כץ: רבים מהקצינים בצה"ל מתגוררים ביש"ע היום, כך שכל מה שייאמר הוא לא אישי.

יעקב כץ: ההערצה שלנו לצה"ל גדולה, כולנו חיילים, כולנו קצינים, ילדינו משרתים, אבל אנחנו צריכים להצביע על הנקודות.

יעקב כץ: כבוד יושב-ראש הוועדה, אחרי מה שקרה בגוש קטיף, התוצאות של ההרס והחורבן – אני לא מדבר על עצם ההחלטה אלא על התוצאות שלה ועל ההתארגנות של מדינת ישראל, כשמשרד הביטחון היה חלק מרכזי גם בעקירה, גם בהרס וגם באחריות לטיפול שהיה לאחר מכן.

יעקב כץ: אנחנו נושאים את הפצעים שלנו שלוש וחצי שנים אחרי.

יעקב כץ: המועצה האזורית שומרון היא דוגמה למועצות אחרות, וזה נמצא בתחום אחריותך, אדוני היושב-ראש, כיושב-ראש ועדת החינוך, לפחות לגבי הילדים, הנערים והתינוקות שנמצאים במוסדות של תינוקות של בית רבן.

יעקב כץ: אני חושב שאולי נקרתה בידינו הזדמנות לתקן אפליות ודברים מעוותים שקורים היום לציבור יהודי – ואני אומר את זה לקצינים - רק בגלל יהדותו, רק בגלל שאנחנו יהודים.

יעקב כץ: לא יעלה על הדעת שבמדינת ישראל, שהיא מדינת היהודים, יהודי יופלה למרות שהוא חי ביישוב שקם כחוק, יישוב שהוקם על-ידי ממשלות בצורה מסודרת, והילדים שלנו משרתים ביחידות הכי טובות בצה"ל, מיטב הנוער, כמו שהציג את זה יוחאי.

יעקב כץ: אגב, יישר כוח לך על ההצגה המקצועית, היעילה, הנכונה והרצינית.

יעקב כץ: זה היה בימי הביניים שיהודים נרדפו בגלל יהדותם.

יעקב כץ: היו לי הרבה ישיבות עם אהוד ברק, שהוא חבר מגיל צעיר ושירתנו ביחידות דומות.

יעקב כץ: אמרתי לו: איך תיזכר בעוד מאה שנה, השר אהוד ברק, שיגידו שהפלית יהודים רק בגלל יהדותם?

יעקב כץ: התעללות, אפליה, גזענות כלפי יהודים רק בגלל יהדותם.

יעקב כץ: אני רוצה להוסיף על מה שאמרת, יושב-ראש הוועדה, שהבעיה היא לא רק במאחז.

יעקב כץ: נניח שמחר מאחזים - שאנחנו קוראים להם יישובים - שהוקמו לפני שש עד עשר שנים וממשלת ישראל סיפקה שם את הכול, ויש שם אלפי ילדים, נניח שעוקרים אותו, אז לא צריך לדאוג לתינוקות ולילדים?

יעקב כץ: לא צריך להקים להם משהו תחליפי?

יעקב כץ: אני לא מדבר על פחון שקם אתמול אלא על מקומות שקיימים; מיגרון – עשר שנים כמעט, גבעת אסף – שבע שנים, ברוכין.

יעקב כץ: כל מיני מקומות שמוזכרים בדוח טליה ששון, וממשלת ישראל עולה עם הטרקטורים על אלפי אנשים וזורקת ילדים לרחובות.

יעקב כץ: מה עם הילדים האלה, מה עם התינוקות האלה, שהיו עד היום בבית-ספר?

יעקב כץ: מה עם הפסיכולוגים שצריכים לטפל בהם?

יעקב כץ: מה עם המקום התחליפי שצריך למצוא להם?

יעקב כץ: מי אחראי על כך?

יעקב כץ: רק להפעיל את הטרקטורים ולהגיד: קיבלתי פקודה אז אני עולה עם הטרקטור, זורק את האנשים החוצה, זורק את הציוד החוצה.

יעקב כץ: מילאתי פקודה, כי אנחנו קצינים וחיילים בצה"ל, שממלאים פקודות.

יעקב כץ: רק כלפי יהודים, בברוטליות, ברשעות כזאת, כמו שהיהודים הקומוניסטים ברוסיה היו.

יעקב כץ: אי-אפשר להאמין שדבר כזה נעשה במדינת ישראל, אי-אפשר להאמין שיש סגנון כזה של התנהגות.

יעקב כץ: יש לי חתן שהיה מג"ד ב"עופרת יצוקה".

יעקב כץ: כשהוא נמצא במבצע "עורפת יצוקה" הילדים שלו צריכים להיות תחת התעללות?

יעקב כץ: מי יעלה על הדעת דבר כזה כלפי העם היהודי וכלפי היהודים הכי טובים שנמצאים פה היום במדינה.

יעקב כץ: אי-אפשר להאמין.

יעקב כץ: אני מבקש ממך, יושב-ראש הוועדה, הקדוש ברוך הוא גלגל זכות לידך, לפחות דרך הילדים ודרך הנערים.

יעקב כץ: היום סיפרו פה ששר הביטחון צריך לחתום על כל תנועה שלנו, רק בגלל יהדותנו.

יעקב כץ: רק בגלל יהדותנו - לא לערבים, לא למוסלמים, לא לדרוזים.

יעקב כץ: רק בגלל שאנחנו יהודים שמונה פעמים השר צריך לחתום אם תינוק צריך ללמוד בגן הזה או בגן הזה.

יעקב כץ: איפה שר הביטחון יש לו זמן לחתום שמונה חתימות?

יעקב כץ: אם אני הייתי שר הביטחון הייתי מזיז את כל זה הצידה והייתי צחר חותם על הכול והייתי נותן ליהודים לפחות שיחיו כמו יהודים, בקרני שומרון, בבית אל, בשילה – יישובים שהוקמו כחוק.

יעקב כץ: אני לא יודע איך קציני צה"ל יושבים בוועדות ודנים בינם לבין עצמם ולא מתביישים.

יעקב כץ: זו בושה לנו.

יעקב כץ: אנחנו לא בימי הביניים שהפלו יהודים בגלל יהדותם.

יעקב כץ: האפליה הזו כלפי היהודים צריכה להיפסק.

יעקב כץ: אני מברך אותך, יושב-ראש הוועדה, שקראת לוועדה הזאת, שהשם ייתן לך כוח, ושדרך הפעולות שאתה תעשה תהיה הפסקת האפליה כלפי היהודים, שיטפלו בהם לפחות כמו בסודאנים שמגיעים מדרפור.

יעקב כץ: כל התנועות לזכויות האזרח דואגים לסודאנים מדרפור, דואגות לעובדים הזרים, אף אחד לא דואג על הילדים שלנו, אף אחד לא שואל על התינוקות שלנו שנזרקים לרחובות, אף אחד לא ישאל – אם מחר זה ייהרס - איפה הפסיכולוגים, איפה הפסיכיאטרים ואיפה המקום התחליפי.

יעקב כץ: יגיד הקצין: לא בעיה שלי.

יעקב כץ: תפקידי רק לעלות על הטרקטור ולהרוס כי זה החוק.

יעקב כץ: אני ממלא חוק.

יעקב כץ: חוק, חוק, חוק, חוק.

יעקב כץ: איפה הילדים?

יעקב כץ: הנשים?

יעקב כץ: איפה האימהות?

יעקב כץ: איפה העובדה שחיים עשר שנים?

יעקב כץ: זה לא קיים.

יעקב כץ: יושב-ראש הוועדה, שהשם יזכה אותך ולך בכוחך זה, ואולי דרך הדברים שתעשה, אני לא יודע אם תמנע את העניינים הפוליטיים, אבל לפחות תמנע את האפליה ואת הגזענות.

זבולון אורלב: תודה.

זבולון אורלב: בבקשה, חבר הכנסת מילר, בבקשה.

אלכס מילר: תודה, אדוני היושב-ראש.

אלכס מילר: בתור תושב אריאל, אני יכול להגיד לכם שאני מכיר את המצוקה.

אלכס מילר: צר לי על כך שמשרד הביטחון מנסה דרך הילדים להפעיל את העניין הזה, ולפגוע בדבר הכי חשוב לילדי ישראל ולנו כעם, בחינוך.

אלכס מילר: אני רואה את הדבר הזה בחומרה ואני חושב שיש דרכים לפתור את העניין הזה.

אלכס מילר: אני מאמין שיש רצון אבל משום מה הדברים נתקלים באמצע.

אלכס מילר: אדוני היושב-ראש, בעניינים פוליטיים ניאבק, ואני מאמין שנפתור אותם בסופו של דבר, אבל בנושא החינוך ודור העתיד של העם שלנו צריכים למצוא את הדרך שהילדים לא ייפגעו.

אלכס מילר: אם תהיה אפשרות מבחינתנו להמליץ שימצאו דרכים לפתור את המשבר, לתת את המענה לילדים, אז שימצאו את הדרך ולא שכל אחד יעביר את האחריות למישהו אחר, אם זה משרד החינוך, משרד הבינוי, משרד הביטחון.

אלכס מילר: אני מאמין שאם יש רצון אז ניתן לפתור את זה בלי שכל אחד יעביר את הכדור למגרש אחר.

אלכס מילר: תודה.

זבולון אורלב: תודה.

גרשון מסיקה: אתן דוגמה.

גרשון מסיקה: בסיור של איתן ברושי בברוכין, כשההורים אמרו שיש גג דולף, עכברים בתוך הקרוואן, הוא אמר להם ללחוץ על ראש המועצה שיסכים להסכם המאחזים ואז יקבלו את האישור.

גרשון מסיקה: הכול פוליטיקה, על גב הילדים.

זבולון אורלב: תודה.

זבולון אורלב: בבקשה, אדוני.

רון מוסקוביץ: עמדתנו היא קצרה.

רון מוסקוביץ: אנחנו לא חלק מוויכוח פוליטי, אבל לא מעלים על דעתנו שהמצב שמתואר פה יימשך.

רון מוסקוביץ: ילדי ישראל חייבים לקבל חינוך.

רון מוסקוביץ: אסור לעכב, ולו לדקה, בניית מוסדות חינוך, שדרוג מוסדות חינוך.

רון מוסקוביץ: אנחנו מאוד מבקשים מיושב-ראש הוועדה לקרוא למשרד הביטחון ולממשלת ישראל להתעשת – אבל בראש ובראשונה למשרד הביטחון - להתעשת.

רון מוסקוביץ: אנחנו מבקשים שיצוין במפורש שמרכז השלטון המקומי, מי שמאגד את כל הרשויות המקומיות – והוזכרה פה עיריית אריאל שהיא במצב מאוד קשה, עיר שממש מתנוונת עקב המדיניות של השנים האחרונות - ששמנו יופיע כמי שתומכים וקוראים למשרד הביטחון לעשות מעשה ולהפסיק את מה שאנחנו רואים כחרפה כלפי ילדים בכל הגילאים.

זבולון אורלב: תודה רבה.

זבולון אורלב: אני רוצה לתת את רשות הדיבור למערכת הביטחון אבל אני רוצה שוב לומר, אין לי באופן אישי שום טענה לדרגים המבצעים במערכת הביטחון.

זבולון אורלב: לא רק שאין לי טענה, אני חושב שהדרג המבצע במערכת הביטחון ראוי לגיבוי והוקרה.

זבולון אורלב: אני מגנה כל פעם ניסיונות לפגוע בקציני צה"ל, לזרוק עליהם אבנים וכדומה.

זבולון אורלב: הטענות שלנו הן לא כלפי הדרג המבצע.

זבולון אורלב: הדרג המבצע צריך לעשות את עבודתו, ועושה אותה באופן ראוי.

זבולון אורלב: הטענות שלנו הן לדרג המדיני, הדרג המחליט - שר הביטחון ברק.

זבולון אורלב: על פי הנתונים שהוצגו בפנינו כרגע, שיש 19 פרויקטים מאושרים על-ידי משרד החינוך.

זבולון אורלב: אולי אתם לא יודעים מספיק איך משרד החינוך מוציא את הנשמה לרשות מקומית עד שהוא מאשר פרויקט.

זבולון אורלב: זה לא דבר שיהיה קל בעיניכם.

זבולון אורלב: רשות מקומית עם 19 פרויקטים מאושרים לתקצוב ב-2009 שאי-אפשר להוציא לפועל.

זבולון אורלב: זה פרויקט שמשרד החינוך בדק ומצא שהוא נכון לתת את אותה סביבה לימודית, את אותו בינוי הדרוש כדי לקיים תנאי למידה שאינם מסוכנים ושמאפשרים תנאי למידה סבירים.

זבולון אורלב: לדעתנו, האג'נדה הפוליטית הזאת, שמתנהלת על גבם של התלמידים בשומרון, מביאה בסופו של דבר עד כדי סיכון חייהם, כיוון שזה מכריח אותם ללמוד במוסדות שאינם תקינים.

זבולון אורלב: זה מסכן את בריאותם, יש הסעות מיותרות ומסוכנות.

זבולון אורלב: הוא פוגע בהם, לדעתי, די במודע ודי במכוון - זה לא שהוא לא יודע - ומונע מהם תנאי למידה מינימליים סבירים.

זבולון אורלב: אגב, גם מידע אישי וגם מהתמונות, לפעמים מקבלים רושם שיש מוסדות לימוד שמבחינה פיזית נראים יותר גרוע ממוסדות חינוך במחנות הפליטים.

זבולון אורלב: אני לא יודע אם שם לומדים בתנאים כל כך גרועים כמו בכמה מוסדות שמערכת הביטחון ושר הביטחון מאלצים את היישובים ללמוד.

זבולון אורלב: אני שוב אומר שאני מצטער שהדרג המדיני והמחליט במערכת הביטחון התחמק, לא שיתף אתנו פעולה, מתעלם מהבעיה, לא בא לוועדת החינוך כדי להשיב.

זבולון אורלב: מבחינתנו זה מצב בלתי מנסבל ובסיכום הדיון נשקול יחד, חברי הכנסת, כיצד נטפל בעניין.

זבולון אורלב: אני לא מקנא בכם שאתם צריכים להשיב, סגן אלוף צביקה כהן וסרן תמר לוסטר.

זבולון אורלב: תחלקו ביניכם את רשות הדיבור, בבקשה.

סא"ל צבי כהן: אני מייצג את ראש המינהל האזרחי ולא את איתן ברושי.

סא"ל צבי כהן: אנחנו הגורם המקצועי שמיישם את החלטות משרד הביטחון.

סא"ל צבי כהן: אני ראש תחום תשתית במינהל האזרחי.

סא"ל צבי כהן: אנחנו מטפלים ומרכזים את כל הפעילות למול הקמ"טים – קציני המטה האזרחיים במינהל האזרחי - שהם לשכת התכנון, קמ", אותם אנשים שדיבר עליהם מר מסיקה.

סא"ל צבי כהן: הם הגורמים הסטטוטוריים.

סא"ל צבי כהן: מבחינת קידום נושאים סטטוטוריים ביהודה ושומרון חשוב להבין שני דברים מרכזיים.

סא"ל צבי כהן: כל קידום הליכים סטטוטוריים מחולק לשלושה שלבים מרכזיים: הרשאה לתכנון, קידום הליכי תכנון – שזה דיונים להפקדה ותוקף – ואחר כך הרשאה לשיווק, שזה אותו הסכם חכירה שמדבר עליו ראש המועצה.

סא"ל צבי כהן: אי-אפשר לקצר בהם, הם הליכים שצריכים להתבצע.

סא"ל צבי כהן: אלה הליכים שקיימים גם בתוך הקו הירוק, בכל מקום.

סא"ל צבי כהן: מה שנוסף ביהודה ושומרון זו העובדה שעל פי החלטה 150 של הממשלה צריך לקבל את אישור שר הביטחון לכל קידום הליך.

סא"ל צבי כהן: בנושא של מוסדות החינוך ניתנת עדיפות מלאה, גם מבחינת ראש המינהל האזרחי וגם מבחינת עוזר שר הביטחון.

סא"ל צבי כהן: לא ניכנס לרשימה שהכינה המועצה, אני מכיר רשימה שאני מטפל מול מועצה אזורית שומרון, ואנחנו בקשר שוטף.

סא"ל צבי כהן: יש 18 בקשות, שמתוכן שבע אושרו על-ידי שר הביטחון, ואני יכול להגיד שבמהירות גדולה מאוד.

סא"ל צבי כהן: ימים מהיום שאני מגיש אליו נושא של מוסדות חינוך, אם הכול בסדר, מאושר.

סא"ל צבי כהן: להבדיל מתוכניות ליישובים, שלפעמים משיקולים פוליטיים שאני לא נכנס אליהם, זה מתעכב.

סא"ל צבי כהן: מוסדות חינוך, אם הכול היה בסדר והוגשה תוכנית למשרד הביטחון, היא לא עוכבה מעולם.

זבולון אורלב: זה לא ככה.

זבולון אורלב: לפי מה שנכתב על-ידי איתן ברושי על יצהר זה לא ככה.

סא"ל צבי כהן: על יצהר אבקש להגיב ספציפית, למרות - - -

אורי אריאל: יצהר זה פעולת עונשין.

סא"ל צבי כהן: אם תיתנו לי לסיים אשמח להגיב גם על יצהר.

סא"ל צבי כהן: היות וביצהר טיפלתי אישית ארצה להגיב, כי זה לא מדויק מה שנאמר פה.

סא"ל צבי כהן: אין היום בקשות שממתינות לאישור שר הביטחון, מבחינת מוסדות חינוך.

סא"ל צבי כהן: יש לפחות שבע בקשות שאושרו, אני מדבר על החודשים אפריל-מאי האחרונים.

סא"ל צבי כהן: חלקן ישירות לחכירה, חלקן לקידום הליכי תכנון, שאותם אי-אפשר לקצר.

סא"ל צבי כהן: חלקם גם נעצרו בגלל שהמועצה צריכה להשלים כל מיני דברים תכנוניים ומקצועיים.

סא"ל צבי כהן: יש עוד מספר בקשות – כשבע או שמונה בקשות - שמחכות לכל מיני השלמות מהמועצה.

סא"ל צבי כהן: לא זה המקום לפרט כל בקשה, אם תרצה אוכל להגיש לך אפילו עכשיו עבודה שעשינו בעניין.

זבולון אורלב: הייתם צריכים לתת את כל החומר הזה, פנו אליכם ביום רביעי בשבוע שעבר.

זבולון אורלב: אני לא מאשים אותך, כי אנחנו פונים לרות בר, יש סדר - - -

סא"ל צבי כהן: אני בכוונה לא רוצה להיכנס לזה.

זבולון אורלב: אותנו זה כן מעניין.

זבולון אורלב: אנחנו עוסקים במוסדות ספציפיים, ב-19 בקשות, 19 אישורים.

זבולון אורלב: אנחנו צריכים לדעת מדוע 19 בקשות של מערכת החינוך, שאושרו לבינוי, לא יוכלו להיכנס אליהם ב-1 בספטמבר.

זבולון אורלב: אגב, גם אם זה היה בכל רשות מקומית אחרת היינו עוסקים בזה.

סא"ל צבי כהן: אפשר להיכנס לכל בקשה אם תרצו, אבל מיותר.

סא"ל צבי כהן: כל הבקשות מטופלות.

סא"ל צבי כהן: לגבי שתיים מתוכן, שהן במאחזים, זה לא במגרשנו.

סא"ל צבי כהן: אני לא יודע לתת אישור למאחז.

זבולון אורלב: אתה מדבר על ה-22 או על ה-100?

סא"ל צבי כהן: אני מדבר על רחלים וברוכין.

סא"ל צבי כהן: זה מה שכתוב ברשימה הזאת.

יעקב כץ: רחלים קיים 25 שנה.

יעקב כץ: גם בית-אל זה מאחז, גם תל-אביב זה מאחז אצל הערבים.

סא"ל צבי כהן: אני אומר מה אני לא יודע לתת מבחינה סטטוטורית.

סא"ל צבי כהן: בכל רשימת ה-18 שאני מכיר הבקשות מטופלות ברמה זו או אחרת.

סא"ל צבי כהן: כולן מקודמות, מלבד שני מקומות שבהם אנחנו צריכים להשלים את נושא המקרקעין.

סא"ל צבי כהן: זה קשור גם בהגשת תוכניות מתוקנות של המועצה, ואלה איתמר ופדואל.

סא"ל צבי כהן: כל השאר אני יכול לפרט, אין לי בעיה לעבור אחד-אחד - - -

זבולון אורלב: מה הבעיה באיתמר ופדואל?

זבולון אורלב: בוא ניקח אותם כדוגמה.

סא"ל צבי כהן: באיתמר אין תוכנית בתוקף שעל פיה אפשר לתת הקצאה לשטח.

אורי אריאל: מדוע אין תוכנית?

זבולון אורלב: מה יעשו הילדים?

זבולון אורלב: אני לא מבין בתוכניות, אני מבין במוסד חינוכי.

זבולון אורלב: אני צריך לדאוג שילדים ילמדו במוסד חינוכי.

יעקב כץ: זה יישוב של 28 שנים.

זבולון אורלב: חבר'ה, אתם מבינים בקווים כחולים וזה – אני לא מבין בזה.

זבולון אורלב: אני מבין בדבר אחד: ילד צריך ללמוד, והוא צריך ללמוד במוסד חינוכי, על פי פרוגרמות של משרד החינוך.

זבולון אורלב: זה מה שאני יודע.

סא"ל צבי כהן: אני כאן כדי להגיד למה קידמתי או לא קידמתי אישור לבית-ספר או גן ילדים.

סא"ל צבי כהן: באיתמר, שאין תוכנית בתוקף, אני לא יודע לקדם אישור לגן ילדים.

אורי אריאל: אין תוכנית מתאר כי משרד הביטחון לא נותן אישור לתוכנית מתאר.

אורי אריאל: אז אומרים: אבל אי-אפשר לאשר את מבני החינוך כי אין תוכנית מתאר.

אורי אריאל: זו שאלה אחת, האם אתה יכול להסביר למה אין תוכנית מתאר ביישוב זה או אחר, שעליהם מדברים.

אורי אריאל: דבר שני, הייתי בדגם וראיתי שמקימים בתי-ספר.

אורי אריאל: שאלתי מה קורה פה, אמרו שיש הנחיה שלמרות שאין תוכניות מתאר, חינוך ובריאות יקימו.

קריאה: ודת.

אורי אריאל: אני יודע על שני דברים – חינוך ובריאות אין תוכניות, נכון.

אורי אריאל: יהיו תוכניות פעם, ובינתיים בונים.

אורי אריאל: מאתרים ואומרים איפה זה מתוכנן ובונים.

אורי אריאל: אולי אתם תציעו לשר הביטחון, בתוקף אחריות

אורי אריאל: כם עלינו, על ה-natives, לאמץ את מה שעושים לאזרחי ישראל פה, שיעשו גם לאזרחי ישראל פה, עד שיוסדר העניין הכללי.

זבולון אורלב: הוא לא יודע להשיב על זה.

זבולון אורלב: זה עניין של מדיניות.

אורי אריאל: הוא יכול להעלות הצעה כלפי מעלה.

אורי אריאל: הוא לא אחראי.

זבולון אורלב: אני ספק אם פקיד יכול להציע הצעה שלא עולה בקנה אחד - - -

מיכאל בן-ארי: זו השיטה, לשלוח לוועדות האלה את הפקידים.

זבולון אורלב: חבר הכנסת אריאל, לא היית פה בהתחלה.

זבולון אורלב: הבעיה העיקרית שלנו היא היעדר הדרג המחליט.

סא"ל צבי כהן: גם לגבי איתמר, יש השלמות תוכניות שצריכות להיות מוגשות ולא מוגשות כבר שנים כי איתמר כוללת בתוכה מובלעות פרטיות.

סא"ל צבי כהן: אי-אפשר לקדם מובלעות פרטיות בתוכניות מתאר.

סא"ל צבי כהן: אתן דוגמה מהרשימה שנמצאת פה.

סא"ל צבי כהן: יישוב במעלה שומרון, שר הביטחון אישר את התוכנית הזאת ב-2003.

סא"ל צבי כהן: התחילו דיונים סטטוטוריים והמועצה נדרשה להגיש תיקונים.

סא"ל צבי כהן: התיקונים הוגשו לפני חודש.

סא"ל צבי כהן: עברו שש שנים.

סא"ל צבי כהן: אני לא יודע לענות על זה.

סא"ל צבי כהן: על זה ראש המועצה יענה.

זבולון אורלב: אם המועצה ראויה לגינוי גם נגנה אותה.

זבולון אורלב: אנחנו מהצד של הילדים, אנחנו לא מהצד של הפוליטיקה בדיונים האלה.

סא"ל צבי כהן: אני מהצד המקצועי נטו, וגם מהצד של הילדים.

סא"ל צבי כהן: אמרתי בהתחלה, וגם כתוב בעמוד הראשון של המסמך שהגשתי לך, שעמדת המינהל האזרחי ושר הביטחון היא שמוסדות החינוך הם בעדיפות העליונה.

סא"ל צבי כהן: אנחנו מנסים לעשות את המכסימום, אבל גם המכסימום הוא מותנה חוק.

סא"ל צבי כהן: אני רוצה להגיד משהו לגבי יצהר, כי היה פה עיוות.

סא"ל צבי כהן: קיבלתי את הבקשה ליצהר בהיבט של חיבור חשמל לישיבה הזאת.

סא"ל צבי כהן: מעולם לא קיבלנו בקשה להיתר בניה או לעשות תוכנית לישיבה הזאת.

סא"ל צבי כהן: הישיבה הזאת נבנתה ללא היתרים.

סא"ל צבי כהן: כשהגיעו לשלב של חיבור חשמל – מבחינתי, כגורם מקצועי, אני לא יודע לחבר חשמל למקום שהוא לא חוקי, והישיבה הזאת היא לא חוקית.

סא"ל צבי כהן: היא נמצאת בתוך תוכנית שהיא לא בתוקף.

סא"ל צבי כהן: זה לא נכון להגיד שכל יצהר לא בתוקף.

סא"ל צבי כהן: יצהר, כמו שאמרת, הוא ישוב חוקי, יש לו תוכנית בתוקף.

סא"ל צבי כהן: הישיבה הזאת נמצאת בתחומי תוכנית מתקנת להרחבה, שלא אושרה.

סא"ל צבי כהן: היא עלתה לשר הביטחון בשנת 98' וסורבה, עלתה פעם שניה בשנת 2006 וסורבה.

יעקב כץ: ודאי, היא תמיד תסורב, כמו רחלים, כמו בית-אל, כמו כל ההתיישבות ביש"ע.

סא"ל צבי כהן: אני מדבר כמינהל אזרחי.

סא"ל צבי כהן: שר הביטחון סירב את הקידום של התוכנית המקדמת.

זבולון אורלב: אני סומך עליך שעברת בהצלחה את מבחני הבנת הנקרא, ואתה מבין שסעיף ד' במכתב של ברושי אומר גם דבר נוסף.

סא"ל צבי כהן: אני יכול גם להסביר אותו.

סא"ל צבי כהן: ברושי כתב את מה שהוא רצה לכתוב, וזכותו, אבל אסביר למה הוא התכוון.

סא"ל צבי כהן: התוכנית המתקנת כוללת בתוכה מובלעות אחרות שקשה לאשר אותן.

סא"ל צבי כהן: כל מה שברושי התכוון זה שכדי לקדם את התוכנית צריך לצמצם את זה קודם כול לדברים שאפשר לקדם עכשיו, שאין להם שיקולים של מאחזים.

סא"ל צבי כהן: ליישוב עצמו יש תוכנית בתוקף, אם רוצים לשפר אותו ולשדרג אותה הוא ביקש להציג אותה כך שהיא לא תכלול בתוכה מאחזים.

סא"ל צבי כהן: זכותו כגורם מדיני.

סא"ל צבי כהן: אם הוא יחליט שכן, לי אין בעיה לקדם תוכנית עם מאחזים, אבל ההחלטה לא אצלי.

זבולון אורלב: אני מסכים אתך ששורש הבעיה הוא האג'נדה הפוליטית.

זבולון אורלב: זה זועק לשמיים.

אלי רוזנפלד: ברשות יושב-ראש הוועדה, אני רוצה להפנות את צביקה לנספח ז' בחוברת של המועצה.

אלי רוזנפלד: סעיף 2 אומר שהתב"ע שהישיבה ממוקמת בה אינה בתוקף.

אלי רוזנפלד: למה?

אלי רוזנפלד: כי הטיפול בה הוקפא על-ידי הדרג המדיני, אשר על כן המבנה לא קיבל היתרים.

אלי רוזנפלד: אבל אם הדרג המדיני היה מאשר לקדם את התוכנית הזו, הרי שברור שהמבנה הזה היה מקבל את ההיתרים.

זבולון אורלב: צביקה, אומרים לי שלפדואל יש תב"ע בתוקף.

זבולון אורלב: למה שם לא מאשרים?

סא"ל צבי כהן: התב"ע בתוקף מבוססת על אדמות מדינה שהוכרזו בשנות ה-80' וה-90', ותמר תוסיף כמה מילים על העניין הזה.

סא"ל צבי כהן: בעקבות דוח טליה ששון, בעקבות ההחלטה שהייתה ב-2005, שכל מקום שיש לגביו ספיקות מבצעים בדיקה מחודשת של מקרקעין.

יעקב כץ: בדיקה מחודשת.

יעקב כץ: גם על תל-אביב.

סא"ל צבי כהן: אני לא מתעסק בתל-אביב.

סא"ל צבי כהן: זו החלטה מדינית, וזה מה שקורה בפדואל.

סא"ל צבי כהן: יש שם בעיה של מקרקעין, שאותה אנחנו בודקים.

סא"ל צבי כהן: היא נכנסה לליין של בדיקה, אם יוכרז שאלה אדמות מדינה אין לנו בעיה עם זה.

סא"ל צבי כהן: זה יקבל אישור לשיווק.

אורי אריאל: מתי תסתיים הבדיקה?

זבולון אורלב: במקרה נמצא פה גם הושעיה הררי, שהוא מזכיר פדואל.

זבולון אורלב: רצית להגיד משהו בקשר לפדואל?

הושעיה הררי: גם אם רוצים לבדוק בשוליים את התב"ע כי אולי יש שם חריגות, אולי נמצא במרכז היישוב – במקום שיש בניה מאושרת - כשפנינו לוועדת קו כחול כדי שבכל זאת - - -

זבולון אורלב: אתה באמת חושב שהדיון פה מקצועי?

הושעיה הררי: אם התשובות לא מקצועיות - - -

יעקב כץ: הן לא מקצועיות.

יעקב כץ: הכול פוליטי, מאל"ף ועד ת"ו.

יעקב כץ: זה אנטי יהודי.

זבולון אורלב: הן מקצועיות מבחינתנו.

זבולון אורלב: לא אתן לפגוע בו.

זבולון אורלב: מנקודת מבטו זה מקצועי.

זבולון אורלב: יש הנחיה פוליטית בעקבות דוח טליה ששון לערוך בדיקות מחודשות – עושים בדיקות מחודשות.

זבולון אורלב: הבדיקה תיגמר כשתיגמר הבדיקה.

הושעיה הררי: באתי לוועדת קו כחול וביקשתי אישורים.

הושעיה הררי: התשובות היו שיש 200 לפניי ולוקח חודשיים-שלושה.

זבולון אורלב: הוא שאמרתי, יונח.

אלי רוזנפלד: ברשות יושב-ראש הוועדה, אני מבקש לחדד את הנקודה של צוות קו כחול.

אלי רוזנפלד: היינו מצפים שאם יש בעיות בעלויות בקרקע יעמיד המנהל האזרחי מספר צוותים, יעבדו שעות מתוגברות ויפתרו.

זבולון אורלב: זה במקום שיש אינטרס ויש מדיניות לקדם בנייה.

זבולון אורלב: במקום שאין אינטרס לקדם לא יקימו הרבה צוותים.

אלי רוזנפלד: לא מקימים בכלל.

אלי רוזנפלד: הצוות לא מתכנס.

זבולון אורלב: בעוונותיי, הייתי גם יושב-ראש הוועדה לביקורת המדינה.

זבולון אורלב: ראיתי שם דוחות על גבי דוחות של מבקר המדינה, איך רשויות – כולל משרדי הממשלה - רצו מהר בקידום תוכניות.

זבולון אורלב: גלגול שלבים, העיקר לבנות, כי זה צורך המדינה, כי זה צורך היישוב, צורך פה וצורך שם.

זבולון אורלב: דוגמאות לכך שהרשויות לא מדקדקות אלא קודם כול רצות קדימה, נוסף על הדוגמה שהביא חבר הכנסת אריאל לגבי מוסדות חינוך אצל הבדואים.

זבולון אורלב: אגב, אני תומך במדיניות הזאת, הילדים לא צריכים לסבול.

זבולון אורלב: רוצים לפנות את הבדואים?

זבולון אורלב: שיפנו את הבדואים.

זבולון אורלב: לא מפנים את הבדואים – הילדים צריכים ללמוד.

זבולון אורלב: לא יכול להיות שילד לא ילמד.

זבולון אורלב: אלחם בכל כוחי שכל ילד, גם אם הוא ילד יהודי שגר בשומרון, יוכל ללמוד ולא ינהלו אתו את כל החשבונות האלה.

זבולון אורלב: זה פשוט לא מתקבל על הדעת.

זבולון אורלב: לדעתי, זה סותר מינה וביה את כל האמנות הבין-לאומיות באשר לזכויות ילדים.

זבולון אורלב: מערכת הביטחון עוברת על אמנות שמדינת ישראל חתומה עליהן באשר לשמירת שלמותם, רווחתם, בריאותם וחינוכם של ילדים, ונראה את זה גם בפעם הבאה – אני כבר אומר ליובל.

זבולון אורלב: ככל שהדיון מתקדם אני חושב שהבעיות כאן מאוד קשות.

זבולון אורלב: משרד השיכון, בבקשה.

אסנת קמחי: אין לנו מה להוסיף.

זבולון אורלב: תודה.

זבולון אורלב: משרד החינוך, בבקשה.

אסף דטנר: הדבר הזה לא מאפיין את המועצה האזורית שומרון.

אסף דטנר: שומרון זו דוגמה.

זבולון אורלב: הואיל שגרשון, ראש המועצה, פנה אליי חשבנו לקחנו את השומרון כמודל.

זבולון אורלב: אתה אומר שזה מודל, זה קורה גם ביתר המקומות.

אסף דטנר: יותר מזה.

אסף דטנר: אני יכול להגיד גם דברים נקודתיים שעומדים על הפרק, במקרה לא בשומרון.

אסף דטנר: למשל, אושרה תב"ע נקודתית לבית-ספר בינואר ועד היום המועצה לא הצליחה להעמיד את חוזה החכירה מול קמ"ט אפו'.

זבולון אורלב: הוא נתן לי את המסמך, שזה זוכה לעדיפות מאוד גבוהה.

סא"ל צבי כהן: התהליכים האלה הם תהליכים ארוכים, סטטוטוריים, שאין לנו נגיעה בזמנים שלהם.

סא"ל צבי כהן: מהרגע ששר הביטחון אישר הליכי תכנון והם נגמרו זה לוקח מספר חודשים.

סא"ל צבי כהן: הייתה בקשה לטלמון, אולי שכבה שבועיים או שלושה במשרד הביטחון – גם לא – והיא אושרה.

אסף דטנר: אושר לחתום על חוזה חכירה?

סא"ל צבי כהן: לפני כמה ימים אושר לחתום על חוזה חכירה וזה נמצא אצל קמ"ט אפו'.

אסף דטנר: קיבלתי מכתב לפני שלושה חודשים מקמ"ט אפו' שזה אצלו מחכה לאישור.

סא"ל צבי כהן: אתה יכול לבדוק אותי.

סא"ל צבי כהן: אין כיום אף בקשה אצל איתן ברושי, עוזר שר הביטחון, שמחכה לאישור.

זבולון אורלב: אסף, תחזור שוב על מה שאמרת.

אסף דטנר: יש מכתב מלפני שלושה חודשים, והייתה שיחה עם איתן ועם ז'ק, העוזר שלו, שזה בכלל לא הגיע אליהם.

סא"ל צבי כהן: לפני שלושה חודשים זה לא הוגש עדיין.

אסף דטנר: השיחה הייתה לפני חודש.

אסף דטנר: המסמך מקמ"ט אפו' הוא מלפני שלושה חודשים, שם נאמר שהחומר מחכה לאישור שר הביטחון.

אסף דטנר: לפרויקט הזה בטלמון, למשל, יש הרשאה תקציבית מוכנה ומחכה, דבר שמשרד החינוך לא עושה בדרך כלל.

זבולון אורלב: ו-19 הפרויקטים שדיברנו עליהם פה?

אסף דטנר: באחרים לא התחלנו אפילו להכין את הפרוגראמות.

אסף דטנר: שם, מאחר שהתב"ע אושרה - - -

זבולון אורלב: אני מבין שכללתם אותם ברשימת הצרכים לתקציב 2009.

אסף דטנר: נכון.

אסף דטנר: במקום שכבר ראינו שהתב"ע אושרה והייתה התקדמות עשינו במקביל דברים ונתנו אישור להתקדם במקביל, בלי לתת את התקציב בסוף.

אסף דטנר: זאת אומרת, אי-אפשר לבנות כי התקציב אצלנו, והתקציב מחכה.

זבולון אורלב: אתה יכול לומר משהו לגבי הסוגיה של הבינוי במגזר הבדואי?

זבולון אורלב: גם שם אין תב"ע.

אסף דטנר: אני לא עוסק במגזר הבדואי.

אסף דטנר: אבל למיטב ידיעתי, אני חושב שהדברים שנאמרו פה לא לגמרי מדויקים.

זבולון אורלב: אני חושב שהם יותר קרובים למדויקים.

זבולון אורלב: אני יודע את זה מידע אישי, מדיונים פה בוועדה.

זבולון אורלב: אמרתי, אני חושב שבעיקרון ההחלטה נכונה.

זבולון אורלב: אני לא איש משפט ושל אישורים סטטוטוריים, אבל אם החלטת שיש שם יישוב, הילד לא צריך לסבול.

זבולון אורלב: כמו שדובר פה על פדואל, המגרש הוא במרכז היישוב.

אסף דטנר: מצאו את השיטה החוקית איך לבנות.

זבולון אורלב: אני איש חוק, ולכן אמרתי שהטענה שלי היא לא למבצעים.

זבולון אורלב: הטענה שלי היא לאלה שמקבלים את ההחלטות הפוליטיות והאג'נדה המדינית.

זבולון אורלב: הם יכולים לקבל החלטות, להוציא צווים, הם בעלי הסמכות.

זבולון אורלב: אגב, אם זה יבוא לכנסת שרוצים, לצורך מוסדות חינוך, לעשות פרוצדורה כזאת או אחרת – אני לא רואה שום מניעה.

זבולון אורלב: אגב, כשצריך לבנות בסיס צבאי או מתקן צבאי – אפילו בניין ל"גלי צה"ל" - מדלגים על כל שלבי התכנון, כי זה מתקן ביטחוני וצריך לעשות אותו מהר.

זבולון אורלב: כלומר, מדינת ישראל ידעה להתמודד עם בעיות כשיש דברים שהמערכת צריכה, וזה בסדר גמור.

זבולון אורלב: ככה צריכה מדינה להתנהל.

זבולון אורלב: אבל אי-אפשר להתנהל באופן שבסופו של דבר ילדים מוצאים את עצמם במחנה פליטים ולא יכולים ללמוד.

זבולון אורלב: לדעתי, זו סכנת חיים.

יעקב כץ: דוח טליה ששון זה רק על מאחזים ויישובים יהודים, לא מאחזים ויישובים ערבים בשטחי C.

יעקב כץ: שזה יהיה רשום, במסגרת האפליה.

סא"ל צבי כהן: אני אוהב שלא מדייקים.

סא"ל צבי כהן: בפדואל המגרש לא ממש במרכז היישוב.

סא"ל צבי כהן: זה המגרש הכי קרוב לקצה.

סא"ל צבי כהן: תפתח את עמוד 10 אצלך ותראה במפה איפה המגרש.

זבולון אורלב: תשבו ביניכם, יש כאן שתי גרסאות.

זבולון אורלב: זה לא מחוץ ליישוב.

זבולון אורלב: גברת לוסטר, בבקשה.

סרן תמר לוסטר: רצינו להשלים את ההצגה לגבי ההליכים הסטטוטוריים.

סרן תמר לוסטר: לפי החלטת הממשלה החובה לתכנן היא אך ורק לגבי אדמות המדינה, ולכן יש לנו חובה לבדוק את סטטוס המקרקעין כדי להבטיח שאין חריגה לאדמות שאינן אדמות של המדינה.

סרן תמר לוסטר: לגבי התוכניות שחלקן מובאות לדיון היום, תוכניות כמו יקיר וכמו קריית נטפים, במסגרת הקידום שלהן נעשתה הבדיקה הזאת.

סרן תמר לוסטר: זו בדיקה מורכבת, שמצריכה לבדוק תיעוד היסטורי.

סרן תמר לוסטר: היא נעשתה במקרים האלה כדי לאפשר את המשך קידום ההליכים התכנוניים ובגלל החשיבות שהמינהל האזרחי מייחס לנושאים שקשורים במוסדות חינוך.

זבולון אורלב: תודה.

זבולון אורלב: גברת חגי, בבקשה.

דורית חגי: דובר על הילדים, על התינוקות.

דורית חגי: אני רוצה להביא את דבר עובדי ההוראה שמשרתים את כל אותם ילדים.

דורית חגי: בגלל מחסור חמור במבני לימודים מורות רבות נאלצות להיטלטל בכבישים עקב כך שאי-אפשר לתת להן משרה מלאה בעבודה.

דורית חגי: מורות נוסעות לפעמים בטרמפים, מפוחדות, המצב הביטחוני מצר את צעדיהן.

דורית חגי: לפעמים מורה לא מוכנה לקבל על עצמה עבודה בגלל אי הביטחון בהיסעים, בגלל חוסר תחבורה ציבורית.

דורית חגי: משרד החינוך לפעמים אומר שהוא לא נותן הסעה אישית כיוון שישנה תחבורה ציבורית, אבל כשבודקים את התחבורה הציבורית היא לא בדיוק זמינה לפי השעות שעובד הוראה צריך לעבוד בבית-הספר.

דורית חגי: בחלק מהמקרים הכיתות מאוד עמוסות, המורים עובדים בתת-תנאים.

דורית חגי: בשני הסניפים, גם סניף פתח-תקווה וגם סניף השרון, משקיעים הרבה תשומת לב והרבה זמן לטפל בבעיות, שלא תמיד אנחנו יכולים לפתור.

דורית חגי: כאיגוד מקצועי, אנחנו מאוד מבקשים שיעשו הכול ברשויות המדינה על מנת שכל עובד הוראה יוכל למצות את הזכות הבסיסית לעבוד במשרה מלאה בתנאים שפויים, ושיוכלו לתת את המיטב לילדים.

דורית חגי: אחד הנוכחים פה שאל מי ייתן עזרה ופתרון למצב הנפשי הרעוע לפעמים עקב הפעולות הצבאיות שנעשו.

דורית חגי: בהסתדרות המורים - לגבי עובדי ההוראה, לא הילדים - יש לנו שירות מודעות, שירות שנותן שירות פסיכולוגי למורים, קאוצ'ינג, ייעוץ ארגוני, פסיכולוגים שמפוזרים על פני כל הארץ.

דורית חגי: במבצע "עופרת יצוקה" נתנו עזרה לעובדי הוראה רבים.

זבולון אורלב: תודה רבה.

זבולון אורלב: זה חורג, אנחנו קצרים עם הזמן.

זבולון אורלב: מר חדד, בבקשה.

יהודה חדד: אני משנה ליושב-ראש סניף השרון, ראש המורים הדתיים באזור השרון והשומרון.

יהודה חדד: עשיתי מעשה בשנתיים האחרונות, הבאתי את הסתדרות המורים סניף השרון לשומרון.

יהודה חדד: בקרני שומרון, לפחות פעם בחודש, אני מקבל שם קהל.

יהודה חדד: בגלל הבעיות של המורים, שצריכים להגיע לכפר סבא או כל מקום אחר שצריכים להגיע, אני מקבל את הקהל במועצה המקומית בקרני שומרון, במחלקת החינוך, בשיתוף פעולה עם הרצל בן-ארי ויאיר ושדי.

יהודה חדד: בתחילת השנה המורים מקבלים ממני שירות אישי, מקבלים את היומן למורה.

יהודה חדד: הם לא צריכים לנסוע לכפר סבא כדי להציג רשימות ולקבל את היומנים.

יהודה חדד: עם הרכב הפרטי שלי אני מגיע לכל בית-ספר, מביא למורים את היומנים, מגיע ממש לכל חדר מורים.

יהודה חדד: לפחות פעם בשנה אני מגיע לכל מקום.

יהודה חדד: באלון מורה הסתובבתי יותר, משום שהבת שלי גרה שם בישיבה.

יהודה חדד: מקווים, בעזרת השם, שכמו שדיברו פה על התלמידים שתהיה גם דאגה למורים.

יהודה חדד: תודה רבה.

זבולון אורלב: תודה רבה.

זבולון אורלב: מר ראובן גור אריה, ממלא מקום ראש המועצה.

זבולון אורלב: בבקשה, בקצרה.

ראובן גור אריה: בטרם היותי ממלא מקום ראש המועצה עסקתי גם בתחום של מוסד חינוך ברבבה.

ראובן גור אריה: לפני כעשר שנים הוקמה ברבבה אולפנה על אדמה בבעלות יהודית ואדמות מדינה, בתב"ע שלא אושרה עדיין.

ראובן גור אריה: התחיל תהליך לקבל אישור.

ראובן גור אריה: לצערי, האולפנה הזאת מזה כעשר שנים נחשבת מאחז בלתי חוקי, למרות שעשינו כל מה שביקשתם.

ראובן גור אריה: כל הליך וכל נושא שהמינהל האזרחי ביקש עשינו.

ראובן גור אריה: ייאמר לזכותו של המינהל האזרחי שהם באו לקראתנו, אבל התייאשנו, לצערי.

ראובן גור אריה: על חשבון הישוב רבבה, על שטח ציבורי של היישוב, אנחנו בונים את בניית הקבע.

ראובן גור אריה: אבל המציאות היא אבסורדית.

ראובן גור אריה: בנות שלומדות עשר שנים, זה מחזור רביעי שמסיים, בקרוואנים קטנים, בתנאים לא תנאים, בתוך שטח פתוח.

ראובן גור אריה: אתמול התעלפה בת באולפנה, אני יודע את זה.

ראובן גור אריה: מצב בלתי סביר לחלוטין, עד כדי כך שברשימה הנוכחית לא הכנסנו את זה כי זה מיותר.

ראובן גור אריה: אפילו עשינו תב"ע ייעודית למקום.

ראובן גור אריה: עד לפני שנתיים דחפנו, הפסקנו עם זה.

זבולון אורלב: תודה רבה.

זבולון אורלב: מר מסיקה ואחר כך אסכם את הדיון.

גרשון מסיקה: אני רוצה להתייחס לדבריו של צביקה, שהוא אחד הצדיקים.

גרשון מסיקה: צריך להבין שהמינהל האזרחי לא בנוי ל-1 בספטמבר.

גרשון מסיקה: לדוגמה, מעלה שומרון.

גרשון מסיקה: היו בקשות, במאי הוגשה תוכנית המתאימה לקו כחול, ביוני היא תובא לדיון ראשון, ביולי היא תאושר, אבל הליין לייצר את הכיתה - אפילו יבילה - צריכה להיות מותאמת ל-1 בספטמבר.

גרשון מסיקה: אין את המודעות הזאת, ב-1 בספטמבר אתה לא אומר לילד לשבת בבית כי רק בעוד חודשיים הכיתה תהיה מוכנה.

גרשון מסיקה: זו נקודה שלא לקחו בחשבון.

סא"ל צבי כהן: לקח שש שנים להגיש את התיקון הזה.

יעקב כץ: לקח עשר שנים ברבבה, שש שנים פה, 20 שנה במקום אחר.

יעקב כץ: אבל בעוד 100 שנה, כשיהיו מיליוני יהודים ביש"ע, התקופה הזאת של 15 השנים האחרונות, של אהוד ברק, תיזכר לחרפה ולדיראון עולם בתולדות ישראל, על השנאה והאפליה כלפי היהודים.

זבולון אורלב: סא"ל צביקה כהן, לכאורה אתה צודק.

זבולון אורלב: מי שעיכב שש שנים, כדבריך, כנראה פעל שלא כהלכה.

זבולון אורלב: במציאות שנוצרה, מה אשמים הילדים?

זבולון אורלב: נוצרה מציאות, מישהו היה צריך לעשות משהו ולא עשה.

זבולון אורלב: עכשיו תסביר לי, מה אנחנו עושים עם הילדים?

זבולון אורלב: יש ילדים שצריכים ללמוד ב-1 בספטמבר בגן במעלה שומרון.

זבולון אורלב: אני לא יודע אם יש מבנה חלופי, אין מבנה חלופי.

זבולון אורלב: הם ילדים שצריכים לקבל את התנאי הבסיסיים שלהם.

זבולון אורלב: אני לא יודע איך פותרים, אני לא משפטן, אבל המערכת צריכה להיות בנויה לזה.

זבולון אורלב: כשהייתי מנכ"ל משרד החינוך אמר לי הרמטכ"ל, דן שומרון, שאני צריך להיות הרמטכ"ל.

זבולון אורלב: אמרתי לו: למה?

זבולון אורלב: הוא אמר לי: אתה שורק ב-1 בספטמבר ומיליון וחצי ילדים, עם 120,000 מורים ב-50,000 כיתות, כולם מתייצבים.

זבולון אורלב: לכל אחד יש כיסא, לכל אחד יש כיתה.

זבולון אורלב: אמר לי: בצבא, עד שאני עושה גיוס כזה, זה לא הולך בשריקה.

זבולון אורלב: אין כזה דבר, יש לוחות זמנים, יש תנאי למידה סבירים ואתם מופקדים על איזשהו קטע שצריך לתת לו פתרונות.

זבולון אורלב: המציאות היא כזאת שמערכת החינוך אומרת - ואני אומר לך גם מידע אישי - ילדי השומרון לא מקבלים מה שמקבלים כל ילדי העולם בעולם המערבי.

זבולון אורלב: לא מקבלים.

יעקב כץ: בגלל יהדותם.

זבולון אורלב: בגלל אג'נדה פוליטית.

זבולון אורלב: אני רוצה לסכם את הדיון ולומר שתמונת המצב של מוסדות החינוך במועצה אזורית שומרון, כפי שהוצגה בוועדת החינוך, מלמדת כי מערכת הביטחון, המופקדת על מתן האישורים לבינוי מוסדות חינוך, לא עמדה במתן מענה לצרכים המקצועיים של מוסדות החינוך, כפי שמשרד החינוך מגדיר אותם.

זבולון אורלב: מדובר לפחות ב-18 פרויקטים - - -

סא"ל צבי כהן: אבל אתה לא מדייק בכלל.

סא"ל צבי כהן: מערכת הביטחון אישרה יותר מחצי מזה.

סא"ל צבי כהן: זה שלא קודם אחר כך מסיבות סטטוטוריות, זה לא מערכת הביטחון.

זבולון אורלב: מערכת הביטחון אחראית, אתם הריבון.

זבולון אורלב: אם זה היה בתוך הקו הירוק הייתי מאשים את משרד החינוך.

זבולון אורלב: יש שר אחראי לכל דבר.

זבולון אורלב: מי השר האחראי על יתר התהליכים?

סא"ל צבי כהן: חלק מהתהליכים מעוכבים במועצה, יש תהליכים שאי-אפשר לקצר אותם.

זבולון אורלב: מי אחראי על המועצה?

זבולון אורלב: יש ריבון בשטח.

סא"ל צבי כהן: שר הפנים.

זבולון אורלב: מצדי, תדיחו את ראש המועצה, אם אתם חושבים שלא פועל כהלכה.

זבולון אורלב: שימו ראש ועדה ממונה, שלילדים יהיה בית-ספר.

זבולון אורלב: אנחנו מהצד של הילדים.

זבולון אורלב: אתם לא יכולים להסתתר מאחורי כל מיני טענות.

זבולון אורלב: האחריות איננה מתחלקת, יש שר אחראי.

זבולון אורלב: בדמוקרטיה הישראלית האחריות נחלקת בין השרים, ושר הביטחון אחראי.

זבולון אורלב: הוועדה סבורה – פה אחד, ניגשו אליי גם כל יתר חברי הכנסת - שהעיכובים בבינוי מוסדות החינוך, מקורם באג'נדה פוליטית שמנהל שר הביטחון על גבם של התלמידים והילדים בשומרון.

זבולון אורלב: הוועדה קובעת כי העיכוב במוסדות חינוך גורם לסיכון חייהם של תלמידים, פגיעה בבריאותם, גורם להסעות מיותרות ומסוכנות ופוגע בידיעה ברורה בתנאי למידה מינימליים וסבירים.

זבולון אורלב: הוועדה מוצאת לנכון להעיר לשר הביטחון על כך שהדרג המדיני והדרג המחליט לא שיתף פעולה עם ההכנות לקראת הישיבה ולא סיפק את החומר הנדרש, וגם לא הופיע לדיון אלא בחר בייצוג של הדרג המקצועי, שכלפיו אין לנו שום טענות ושום ויכוחים.

זבולון אורלב: הוועדה קוראת לשר הביטחון לנקוט בכל האמצעים העומדים לרשותו על מנת להבטיח פתיחת שנת לימודים מסודרת ותקינה, בתנאי למידה סבירים, בראשית שנת הלימודים תש"ע, ולנקוט לצורך כך בכל האמצעים הדרושים.

זבולון אורלב: דבר אחרון, בעקבות הדיון מתברר כי אין מדובר רק במועצה האזורית שומרון, והוועדה תקיים בשבועות הקרובים דיון מקיף בסוגיה הזאת, בכל הנעשה במועצות האזוריות ביהודה ושומרון.

זבולון אורלב: לישיבה זו יוזמן שר הביטחון ותידרש השתתפות אישית שלו.

זבולון אורלב: ננסה לתאם את זה כבר ממחר בבוקר לעוד חודש, חודש וחצי.

זבולון אורלב: האם יש למישהו הערות לגבי הסיכום?

סא"ל צבי כהן: אני חושב שצריך בכל זאת, עם כל הטענות וכל הרצון לשפר, לחזק את הסינכרון בין משרד החינוך לבין משרד הביטחון בכל מה שקשור לאישורים.

סא"ל צבי כהן: נוצר פה מצב לא נעים שהמועצה מקבלת תקציב מסוים בלי לבדוק אם המקום בכלל מאושר.

סא"ל צבי כהן: התהליך הוא קצת הפוך.

אסף דטנר: אין דבר כזה.

סא"ל צבי כהן: עובדה.

סא"ל צבי כהן: איך נובע הלחץ?

סא"ל צבי כהן: הוא אומר: יש לי תקציב, תזרז את התב"ע.

אסף דטנר: לא תקציב, יש הכרה בצורך.

זבולון אורלב: יש הכרה בצורך, וכתוצאה מזה משרד החינוך רושם הערת אזהרה בטאבו בתקציב שלו.

זבולון אורלב: זה אומר שאם מסתדר עניין הקרקעות צריך לתת את הכסף לקנות.

זבולון אורלב: זו המשמעות.

זבולון אורלב: מה אתה רוצה, שהוא יתעלם מהצורך?

סא"ל צבי כהן: אז תוסיף, שגם אנחנו נכיר את הדברים האלה.

סא"ל צבי כהן: אז גם אנחנו נוכל לעזור בסדרי העדיפויות, זו המטרה שלנו.

זבולון אורלב: אוסיף.

זבולון אורלב: הוועדה קוראת למערכת הביטחון – אתם הריבון, אתם הבעלים, לא תתחמקו מהאחריות הזאת - להדק את הקשר עם משרד החינוך על מנת להבטיח זרימת מידע רלוונטי של צורכי הבינוי במוסדות החינוך ביהודה ושומרון.

יהודה חדד: אני מבקש להוסיף לסיכום את שיפור תנאי הסעתם של המורים.

זבולון אורלב: הוועדה גם קוראת למשרד החינוך, נוכח תנאי הלמידה הקשים במוסדות החינוך בשומרון, לתת את דעתה ולשפר את תנאי ההסעה של המורים, כדי להבטיח את שלומם ואת רווחתם.

זבולון אורלב: תודה רבה, הישיבה נעולה.